গুজরাত শিবিরে বড় ধাক্কা, চোটে ছিটকে গেলেন তারকা অলরাউন্ডার

ওয়েব ডেস্ক: আইপিএল (IPL 2025) লিগ টেবিলের একেবারে মগডালে রয়েছে গুজরাত টাইটান্স (Gujarat Titans)। পাঁচ ম্যাচের চারটে জিতেছে তারা। দিল্লি ক্যাপিটালস চারে চার করলেও রান রেটে পিছিয়ে আছে। আপাতত শুভমান গিলের (Shubman Gill) দলই শীর্ষে। কিন্তু এর মধ্যেই বড় ধাক্কা লাগল টাইটান্স শিবিরে। চোটের জেরে পুরো টুর্নামেন্ট থেকেই ছিটকে গেলেন তারকা অলরাউন্ডার গ্লেন ফিলিপস (Glen Phillips)।

৬ এপ্রিল সানরাইজার্স হায়দরাবাদের (SRH) বিরুদ্ধে খেলায় কুঁচকিতে চোট পেয়েছিলেন কিউয়ি ক্রিকেটার। এসআরএইচ-এর ব্যাটিংয়ের পাওয়ার প্লে-র সময় চোট পান তিনি। ফিজিও এবং সহ-খেলোয়াড়ের কাঁধে ভর দিয়ে মাঠ ছাড়তে হয়েছিল তাঁকে। সেই ঘটনার ছ’দিন পর শনিবার গুজরাত ফ্র্যাঞ্চাইজি জানিয়ে দিল, এবারের মতো ফিলিপসকে পাওয়া যাবে না।

আরও পড়ুন: লিভারপুলেই থাকছেন সালাহ, চুক্তি হল দু’ বছরের

সোশ্যাল মিডিয়া হ্যান্ডলে বিবৃতি দিয়ে বলা হল, “৬ এপ্রিল সানরাইজার্স হায়দরাবাদের বিরুদ্ধে ম্যাচে কুঁচকিতে চোট পাওয়ায় নিউজিল্যান্ড ফিরে গিয়েছেন গ্লেন ফিলিপস। গুজরাত টাইটান্স তাঁর দ্রুত সুস্থতা কামনা করছে।” কিউয়ি অলরাউন্ডারের পরিবর্তে কাকে নেওয়া হবে তা এখনও জানানো হয়নি। প্রসঙ্গত, শনিবার লখনউ সুপার জায়ান্টসের বিরুদ্ধে খেলা রয়েছে গুজরাতের। এই ম্যাচ জিতলে প্লে অফের রাস্তা বেশ সুগম করে ফেলবেন শুভমান গিলরা।

ডানহাতি ব্যাটার ফিলিপস ঝোড়ো ইনিংস খেলতে সিদ্ধহস্ত, সেই সঙ্গে আঁটোসাঁটো লাইন-লেন্থে অফস্পিন করতে পারেন। তবে তাঁর খেলার সবথেকে চমকপ্রদ বৈশিষ্ট্য ফিল্ডিং। পয়েন্টে কিংবা কভার অঞ্চলে দাঁড়িয়ে অবিশ্বাস্য ক্যাচ নেওয়া অভ্যাসে পরিণত করে ফেলেছেন তিনি। আইসিসি চ্যাম্পিয়ন্স ট্রফিতে বিরাট কোহলির (Virat Kohli) যে ক্যাচ তিনি নিয়েছিলেন তা এখনও ভোলার নয়।